Lundbeckfonden

Lundbeckfonden er en dansk erhvervsdrivende fond. Med en samlet værdi over 65 mia. kr. er fonden blandt Danmarks største. 

Lundbeckfonden blev stiftet i 1954 af Grete Lundbeck, der var enke efter grundlæggeren af H. Lundbeck A/S.

Fonden støtter danskbaseret sundhedsvidenskabelig forskning med op mod 500 mio. kr. årligt og har et særligt fokus på hjernen. Fonden uddeler hvert år The Brain Prize, som er en personlig forskerpris på 10 millioner kroner, til en eller flere forskere, der har udmærket sig inden for neurovidenskaben.

Lundbeckfonden ejer kontrollerende aktieposter i Lundbeck, ALK og Falck, samt investerer i en række biotekselskaber.

Historie 
Lundbeckfonden blev stiftet i 1954 af Grete Lundbeck, der var enke efter grundlæggeren af H. Lundbeck A/S. Fonden blev stiftet med det formål at sikre og udbygge Lundbeck-koncernens virksomhed, men der var også et ønske om at støtte videnskabelige formål inden for sundheds- og naturvidenskaberne.

I den oprindelige fundats fra 1957 skulle hovedparten af fondens indtægter:

“anvendes til lægevidenskabelig forskning, det være sig enkeltpersoner eller institutioner eller til forskningsopgaver indenfor H. Lundbeck & Co. A/S eller koncernselskaber, alt efter bestyrelsens bestemmelse."

I de første år foretog Lundbeckfonden ingen uddelinger, da de årlige overskud blev overført til at opbygge fondens formue.

Lundbeckfonden foretog sine første uddelinger i 1962, hvor fem læger modtog i alt 15.000 kr. Siden er fondens uddelinger til sundhedsvidenskabelig forskning vokset til godt 500 mio. kr. årligt.

I 1999 blev H. Lundbeck børsnoteret, og siden har Lundbeckfonden ejet 70 procent af aktierne i virksomheden. Desuden ejer fonden kontrollerende aktieposter i allergivirksomheden ALK-Abelló A/S og sikrings- og redningskoncernen Falck A/S.

Bestyrelse og direktion 
Steffen Kragh har siden maj 2020 været formand for Lundbeckfonden. Lene Skole, tidligere CFO i Coloplast, har været adm. direktør siden 2014, hvor hun afløste Christian Dyvig.

Formænd i Lundbeckfonden 
 1954-1965 Grete Lundbeck 
 1965-1973 Erik Birger Christensen 
 1974-1979 Børge Sørensen 
 1979-1979 Aage Kann Rasmussen (konstitueret)
 1979-1982 Olaf Thrane 
 1982-1987 Per Søltoft 
 1987-1993 Niels Harboe 
 1993-1995 Torben Grandt 
 1995-2003 Sven Dyrløv Madsen
 2003-2008 Arne V. Jensen 
 2008-2011 Mogens Bundgaard-Nielsen 
 2011-2012 Mikael Rørth 
 2012- 2020 Jørgen Huno Rasmussen 
 2020- Steffen Kragh

Erhvervsaktiviteter 
Lundbeckfonden ejer kontrollerende aktieposter i H. Lundbeck, ALK samt Falck. Fondens øvrige aktiviteter er inddelt i områderne

Datterselskaber 
 H. Lundbeck
 ALK
 Falck

Ventures 
Lundbeckfonden Ventures er en evergreen venture fond med en portefølje på omkring 20 selskaber, der repræsenterer en bred vifte af terapeutiske områder. Ventures-aktiviteterne blev etableret i efteråret 2009.

Emerge 
Lundbeckfonden Emerge er et initiativ, som skal være med til at fremme kommercialiseringen af forskningsresultater. Initiativet blev etableret i 2012 med formålet at investere i opstartsvirksomheder, der endnu ikke er modne til venture-penge. Første exit var virksomheden Epitherapeutics, som i 2015 blev solgt til Gilead Sciences.

Invest 
Lundbeckfondens frie midler på ca. 16 mia. kr. svarede ved udgangen af 2019 til ca. 25% af fondens formue. Formuen er spredt på forskellige aktivklasser, men er primært investeret i likvide aktier og obligationer.

Uddelinger 
Lundbeckfonden uddeler hvert år godt 500 mio. kr. til danskbaserede forskningsprojekter indenfor sundhedsvidenskabelig forskning. Hjernesundhed er et særligt indsatsområde for fonden.

Lundbeckfonden støtter desuden projekter inden for naturfagsundervisning og forskningsformidling.

Fra 2013-2019 blev Politikens Undervisningspris uddelt i samarbejde med Lundbeckfonden.

Uddelinger per år
 2019: 666 mio kr. 
 2018: 571 mio kr. 
 2017: 507 mio kr
 2016: 493 mio kr
 2015: 442 mio kr
 2014: 474 mio kr
 2013: 376 mio kr
 2012: 482 mio kr

Priser

The Brain Prize 

Lundbeckfonden uddeler hvert år The Brain Prize, som er en personlig forskerpris på 10 mio. kroner, til en eller flere forskere, der har udmærket sig ved et fremragende bidrag til neurovidenskaben, og som stadig er aktive indenfor forskning. The Brain Prize blev uddelt første gang i 2011 og det er verdens største hjerneforskningspris.

Yngre Forskerpris 
Lundbeckfondens Yngre Forskerpris er en personlig hæderspris på 300.000 kr. til en yngre forsker under 40 år samt 700.000kr. til prismodtagerens forskning. Prisen uddeles én gang om året som anerkendelse til en særligt lovende forsker, der har præsteret fremragende sundheds- eller naturvidenskabelig forskning. 

Modtagere
 2001: Søren Nielsen
 2002: Jesper Wengel
 2003: Jacob Rosenberg
 2004: Jens Hjorth
 2005: Claus Hviid Christensen
 2006: Hans Braüner-Osborne
 2007: Bjørk Hammer
 2008: Blagoy A. Blagoev
 2009: Niels Mailand
 2010: Lars Juhl Jensen
 2011: Eske Willerslev
 2012: Mads Hald Andersen
 2013: Darach Watson
 2014: Tom Gilbert
 2015: Robert A. Fenton
 2016: Alexander Zelikin
 2017: Janine Erler
 2018: Ane B. Fisker
 2019: Simon Bekker-Jensen

Talentpriser 
Lundbeckfondens talentpriser gives hvert år til 3-5 yngre forskere under 30 år. Prisen, der er en personlig hæderspris på 150.000 kr. samt 350.000 kr. til prismodtagerens forskning, uddeles til forskere, som har præsteret særlig lovende forskning indenfor sundheds- eller naturvidenskab.

Lundbeckfonden Fellowships 
Lundbeckfonden uddeler hvert år 8-10 stipendier til særligt lovende unge forskere, som er kvalificerede til at etablere eller udbygge en forskergruppe. Hvert fellowship finansieres med 10 mio. kr. og løber over fem år.

Lundbeckfondens Professorer 
Lundbeckfonden har med denne uddeling fokus på de allerbedste forskere indenfor neurovidenskab og på at opbygge et stærkt forskningsmiljø i Danmark indenfor hjerneforskning. Der blev i 2019 uddelt 232 mio kr. til seks professorer.

Se også 
 Liste over danske fonde efter formue
 The Brain Prize

Noter 

Fonde fra Danmark